Хэкум и хъумакIуэм и махуэр Къэбэрдей-Балъкъэрым щагъэлъэпIащ. КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ Казбек удз гъэгъахэр трилъхьащ «ЩIыхьым и мафIэ мыужьыхыж» мемориалым
Хэкум и хъумакIуэм и махуэм «ЩIыхьым и мафIэ мыужьыхыж» мемориалым Налшык щыщ цIыхуищэ-хэр къекIуэлIащ хэкIуэдахэм пщIэшхуэ зэрыхуащIым и фэеплъу.
Зауэм, лэжьыгъэм я ветеранхэм, властым законхэр къыдэзыгъэкI и органхэмрэ гъэзэщIакIуэ IэнатIэхэмрэ я унафэщIхэм, жылагъуэ зэгухьэныгъэхэм я лIыкIуэхэм, школакIуэхэм ящIыгъуу обелискым удз гъэгъахэр тралъхьащ КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ Казбекрэ КъБР-м къегъэщIылIа федеральнэ инспектор нэхъыщхьэ Ткачёв Евгенийрэ.
Хэкум и хъумакIуэм и махуэм теухуа гуфIэгъуэ Iуэхухэр щекIуэкIащ Къэбэрдей-Балъкъэрым и къалэ, район псоми.
КъБР-м и Iэтащхьэмрэ Правительствэмрэ я пресс-IуэхущIапIэ
